khistorydata/jeongjo-sjw-relations huggingface dataset:
정조 10년
趙衍德。以刑曹言啓曰。卽接武一二所移文。則借射罪人黃海道遂安金彭六。黃州金光成。京畿廣州韓世基。富平金聖鳳。慶尙道安東權時會。忠淸道淸風尹光黼。代射罪人黃海道瑞興李慶德。黃州張德一劉辰範申景大。長連李允佐。京畿富平金就東。疊單罪人全羅道長興金基圭等。執捉移送。依律勘處云矣。李慶德張德一。係是出身。常賤出身之代射者。旣有令兵曹擧行之敎。移送該曹處之。其餘借射代射疊單罪人等。竝自臣曹。考律嚴勘之意。敢啓。傳曰。知道。
정조 10년
咸鏡監司李𡊠疏曰。伏以。臣猥叨藩寄。歲已再周矣。以情以病。俱在必遞。時値有事。言未及私。淟涊盤礴。拖過時日。而其情也益急。其病也轉深。私分狼狽。固不敢恤。王事僨誤。滋以爲罪。則尙安得不疾聲鳴號於慈覆之下乎。臣於見職。豈有承當之望。而區區自勉。夷險向前。始旣冒膺。仍又蹲滯。誠雖切於報效。而才固不逮。志雖在於殫竭。而識有未周。旣不能修擧一事。終未免瘡疣百出。徒荷不世之眷。偏軫曲庇之方。愚昧而諒怒之。顚錯而指敎之。式至今日。獲免大何。臣豈能之。上有天耳。雖在平日。尙患不稱。況於此時。尤非可堪。此臣所以夙宵憂懼。如縛求解者也。且臣。稟本虛脆。病有源委。風土所祟。發作無常。昨秋以來。一倍添劇。舊疴新症。日甚一日。氣亘而胸膈痞塞。痰滯而食飮都廢。神識昏耗。委頓床笫。尋常簿書。猶未照驗。一切公務。全然抛却。涔伏之中。惕然增懼。又添一病。矧玆行部在近。無望自力。爲今之計。一遞後已。噫。臣逖違軒陛。已有年所。瞻望京國。戀結寤寐。儻殿下憫憐臣。俾臣更入玉門。一覲耿光。耿耿微誠。不亦可以少伸矣。玆敢冒陳衷懇。仰瀆崇嚴。伏乞聖慈。諒臣情地之至切。察臣疾𧏮之難强。亟遞臣職名。以便公私。不勝幸甚。答曰。省疏具悉。所請依施。
정조 10년
義禁府照目。假注書李德鉉。事變假注書李宗烈等矣。許多擧條。不卽修納。稽忽之罪。實合重誅。罪各笞五十收贖。解見任別敍。私罪。奉敎付過放送爲良如敎。
정조 10년
丙午二月初十日辰時。上御重熙堂。同副承旨與兵曹判書入侍時。同副承旨趙衍德。記事官金孝建尹行任金鳳顯李崑秀。兵曹判書徐有隣。以次進伏訖。上曰。右承旨入侍。右承旨徐鼎修進伏。上命書傳敎曰。北伯辭疏。已許施。其代。今日議薦擇擬之意。言于廟堂。又命書傳敎曰。今又取見承文院草記。永付司果事。終涉疑晦。永付窠。雖去元額十窠之內。而旣因先朝特敎。除出一窠。屬之永付司果。則無異於畫員之永付。何論額內額外。所當具由措辭。以待處分。而不此之爲。直請移付。又以吏讀。雜用於草記者。大欠照檢。公事堂上。越捧一等。永付司果。則以寫字官李胤彬差定。此人曾在先朝。多有效勞之事。以此知悉。胤彬如已永付。以寫字官李挺馝差定。此亦酬勞之意也。又命書傳敎曰。抄啓文臣李儒修。聞已闋服。令該曹口傳付軍職。仍令本閣。斯速上來事下諭。又命書傳敎曰。時囚罪人李集斗放。又命書傳敎曰。昨因試望點下。雖未及提敎。而承宣亦不警咳。臺批經宿頒布。事未前聞。昨日坐直承旨。一竝遞差。推考房承旨撤鞫後。捧傳旨。又命書傳敎曰。鞫事。今幾收殺。時囚罪人李德鉉李宗烈。今日捧供。命退。諸臣以次退出。
정조 10년
行都承旨沈豐之坐。左承旨徐鼎修坐。右承旨權坐。左副承旨趙衍德坐直。右副承旨未差。同副承旨李敬一坐直。注書尹行任仕金孝建病。假注書金祖淳仕直。事變假注書李儒修病。
정조 10년
權。以都摠府言啓曰。今日入直內三廳武兼禁軍及軍兵等。中日習射請出標信。傳曰。後日次爲之。
정조 10년
權啓曰。合辭方張之時。兩司無詣臺之員。事甚未安。除在外推鞫進去外。未肅拜呈告人員。竝卽牌招。何如。傳曰。允。
정조 10년
權啓曰。禁衛營將官來言。今日本營軍兵。日次私習云矣。敢啓。傳曰。知道。
정조 10년
權啓曰。御營廳將官來言。今日本廳軍兵。日次私習云矣。敢啓。傳曰。知道。
정조 10년
趙衍德啓曰。卽者議政府錄事來言。左議政洪樂性。以爲。罪戾至重。公議迭發。震懍慙惶。無地自措。走伏金吾門外。恭俟鈇鉞之誅云。仍納命召。何以爲之。敢稟。傳曰。勿待命事。遣史官傳諭。仍傳命召。
정조 10년
李敬一啓曰。卽者敦寧府錄事來言。領敦寧府事鄭存謙。以爲。罪戾至重。公議迭發。震懍慙惶。無地自措。走伏金吾門外。恭俟鈇鉞之誅云矣。敢啓。傳曰。連因特敎。初不參鞫。如是引義。萬萬過當。聞卿還第。致役始。當就寢。勿待命。卽爲還次事。遣承旨傳諭。而還第與否。卽爲知入。
정조 10년
趙衍德啓曰。卽者中樞府錄事來言。判府事徐命善李福源金熤。以爲。罪戾至重。公議迭發震懍慙惶。無地自措。走伏金吾門外。恭俟鈇鉞之誅云矣。敢啓。傳曰。原任旣與委官有間。堂該臺箚。只欲按獄之失。卿等之如是處義。豈不萬萬過中。安心勿待命。卽爲還第之意。遣入侍史官傳諭。還第與否知來。
정조 10년
李敬一啓曰。卽者義禁府都事來言。領敦寧鄭存謙。判府事徐命善。左議政洪樂性。判府事李福源金熤。今方待命於金吾門外云。係是大臣去就。敢啓。傳曰。知道。
정조 10년
趙衍德啓曰。左議政洪樂性。又使錄事來言。罪實爲首。獨未蒙勘。惶懍危蹙。轉益罔措。冒萬死。更卽胥命。恭俟嚴誅云。仍納命召。何以爲之。敢稟。以左議政更爲待命。仍納命召啓辭。傳于李敬一曰。當局者迷。何必過引。勿待命事。遣史官傳諭。仍傳命召。
정조 10년
李敬一啓曰。判府事徐命善李福源金熤。又使錄事來言。罪未蒙勘。轉益罔措。雖承勿待命之敎。而不敢晏然退去。冒萬死仍爲胥命云矣。敢啓。以原任大臣。更爲啓辭。傳于趙衍德曰。今聞史官回奏之言。卿等更欲待命云。何不體予慇懃之諭乎。連日失睡。氣甚疲憊。又因卿等胥命之擧。將未免徹夜酬應。卿等聞當卽爲還第。更不多請。安心勿待命事。更遣入侍史官傳諭。
정조 10년
傳于趙衍德曰。飭已行矣。以案冊事。行公玉堂罷散人敍用。
정조 10년
趙衍德啓曰。注書金孝建病。代前假注書金祖淳。仍察廳任。何如。傳曰。允。
정조 10년
李敬一啓曰。事變假注書朴孝成。身病猝重。勢難察任。今姑改差。何如。傳曰。允。
정조 10년
朴孝成改差。代以李儒修爲事變假注書。
정조 10년
傳于徐鼎修曰。右承旨入侍。
정조 10년
傳于李敬一曰。判敦寧金鍾秀戶奴呈狀。枚報狀本。混踏啓字。當該中官。從重推考。原啓下爻周。竢間上來事。回諭。
정조 10년
承旨前望單子入之。沈豐之洪周萬落點。
정조 10년
傳于趙衍德曰。本府有行會事。同義禁前望單子入之。待下批牌招。先擧行。後謝恩。
정조 10년
同義禁前望單子入之。徐有大落點。
정조 10년
以承旨有闕政事取稟。傳于趙衍德曰。當日爲之。
정조 10년
以慶尙監司狀啓。星州牧使尹勉遠罷黜事。傳于趙衍德曰。本牧物衆地大。近爲弊邑。以有聲績人。各別擇差。
정조 10년
以全羅右水使狀啓。靈巖郡守李尙訥。於蘭萬戶卞璞罷黜事。傳于趙衍德曰。旣已處分。地方官罷黜分揀。
정조 10년
有政。吏批。判書金魯鎭進。參判趙時偉病。參議李集斗進。左承旨徐鼎修進。
정조 10년
吏批。啓曰。星州牧使今當差出。而本州物衆地大。素稱難治。他道有聲績已準限未準朔守令。竝擬何如。傳曰。允。以李夔權李敬一爲承旨。宋民載爲副校理。閔鍾顯爲同經筵。洪義榮爲司僕僉正。鄭華淳爲星州牧使。奉常奉事單金應著。金履鍷爲南原府使。李是銓爲稷山縣監。
정조 10년
兵批。判書徐有隣進。參判蔡弘履入直進。參議趙興鎭病。參知洪周萬入直進。行都承旨沈豐之進。以尹東休爲同知。元啓英爲僉知。洪雨輔爲五衛將。具綜李溏爲宣傳官。金衡萬爲於蘭萬戶。副護軍單李聖師鄭萬遂具明謙。副司直單李崇祜鄭宇淳李謙煥李書九。副司果單尹翊東。
정조 10년
沈豐之啓曰。新除授右承旨權。右副承旨李夔。同副承旨李敬一。卽爲牌招察任。何如。傳曰。允。
정조 10년
以右副承旨李夔牌不進罷職傳旨。傳于李敬一曰。許遞。明日政。以在京無故人差出。
정조 10년
兵曹參議前望單子入之。趙興鎭落點。
정조 10년
以刑曹判書望筒。傳于李敬一曰。本曹多有擧行事。前望單子入之。待下批。先擧行。後謝恩。
정조 10년
刑曹判書前望單子入之。趙時俊落點。
정조 10년
兵曹參知前望單子入之。洪周萬落點。
정조 10년
兵曹口傳政事。副司直單吳載純。
정조 10년
以金光運囚單子。傳于李敬一曰。保放。待開坐時。還囚捧供。
정조 10년
以修撰李尙度牌不進罷職傳旨。傳于李敬一曰。只推。
정조 10년
傳于沈豐之曰。坐直承旨入侍。
정조 10년
李敬一。以弘文館言啓曰。修撰李尙度。旣有只推之命。卽爲牌招察任。何如。傳曰。允。
정조 10년
以京畿監司啓本。富平等邑老人姓名年歲開錄事。傳于李敬一曰。明日政。皆令下批。
정조 10년
李敬一。以弘文館言啓曰。新除授副應敎韓光近。校理徐美修。竝卽牌招察任。何如。傳曰。允。
정조 10년
李敬一。以弘文館言啓曰。本館上番。無他推移之員。不得已以下番。姑陞入直之意。敢啓。傳曰。知道。
정조 10년
李敬一。以弘文館言啓曰。新除授副校理宋民載。時在忠淸道忠州地。經筵入番事緊。請斯速乘馹上來事。下諭。傳曰。依啓。
정조 10년
李敬一。以弘文館言啓曰。新除授校理李鼎德。時在慶尙道慶州地。經筵入番事緊。請斯速乘馹上來事。下諭。傳曰。依啓。
정조 10년
權。以武一所試官意啓曰。本所今日柳葉箭應射擧子。自劍字至潛字半字。一千八十五人。二所移來擧子八十九人。御營廳鄕軍一百四十九名。合一千三百二十三名內。入格六十一人。昨日入格一百十九人。都合爲一百八十人矣。柳葉箭今已畢試。仍自天字。鐵箭試取之意。敢啓。傳曰。知道。
정조 10년
權。以摠戎廳言啓曰。本廳諸將官射講時。柳葉箭連五巡全布人。別單書入之意。敢啓。傳曰。知道。
정조 10년
權。以義禁府言啓曰。全羅前水使鄭觀采拿問處之事。傳旨啓下矣。鄭觀采時在任所。依例發遣府都事。交龜後拿來。何如。傳曰。允。
정조 10년
李敬一。以義禁府言啓曰。議啓判付內。下送三囚。別定都事。卽爲押送。待新伯到任。自可擧行。依此分付。文載質下送本道。加刑島配。李昌順。濟州牧爲奴。林景華宋載垕朴弼賢等特放送。諸囚處。一一曉諭以逆順之分。俾作無故之平民。李昌京。減死島配。弼謨。出付刑曹。姑爲嚴囚。宋迪中。嚴刑一次。姑爲還發配所事。命下矣。罪人仁宅文穆光秀等。別定都事。卽爲押送于咸鏡監營。待新伯到任。使之擧行。文載質。發遣府羅將。押送于咸鏡監營。使之加刑島配。李昌順。全羅道濟州牧爲奴。李昌京。全羅道珍島金甲島減死島配。而已判付內辭意。具罪目。依例發遣府羅將。押送于各其配所。宋迪中。嚴刑一次後。以判付內辭意。添書於前罪目。依例發遣府書吏。慶尙道泗川縣。姑爲還發配所。弼謨。出付刑曹。使之姑爲嚴囚。林景華宋載垕朴弼賢等。依判付。一一曉諭後。竝卽放送之意。敢啓。傳曰。知道。沿路別定將率押送。及到配後。嚴加防戢等事。卿等。取見刑曹草記批旨。申飭各該道臣處。都事及羅將下去時。沿路萬一作弊。當廉問重繩。亦自本道。各別禁飭之意。卽爲行會。可也。
정조 10년
李敬一。以義禁府言啓曰。謀逆同參罪人漢敬泰守。旣已承服正刑。其父母妻妾子女祖孫兄弟姊妹。子之妻妾。伯叔父兄弟之子。年歲姓名。存沒居住。令漢城府考出帳籍。亦爲分付五部及各該道道臣。應坐諸人。一一査出。成冊牒報後。依律擧行。而籍沒家産。破家瀦澤。降邑號。罷守令等事。各該司。奉承傳擧行。何如。傳曰。允。
정조 10년
李敬一。以刑曹言啓曰。因義禁府議啓。弼謨。出付刑曹。姑爲嚴囚。宋斗一命卜。嚴刑二次爲奴。洪達洙。嚴刑一次島配。雪銀同伊爲奴。魯於仁老味。鄭同伊。嚴刑一次放送。韓赫。蹤跡殊常。決處事。命下矣。依傳敎。罪人弼謨。具枷杻嚴囚。宋斗一命卜爲先嚴刑一次。斗一。慶尙道南海縣。命卜。巨濟府竝爲奴。而仍爲嚴囚。待拷訊之限。加刑發配。洪達洙。嚴刑一次後。全羅道羅州牧智島定配。雪銀同伊。興陽縣爲奴。竝爲押送。魯於仁老味鄭同伊。各嚴刑一次後。曉諭放送。韓赫擲占。與北道往來之狀。屢次盤詰。一辭發明。故箇箇嚴刑鉤問。則訊杖八度後。乃以能解斷時占爲言。且於癸卯春。往來永興府納招。其行止若此。則入往三甲。不能無疑。與弼謨對質。弼謨熟視良久。云以不知者再次矣。末乃曰汝是韓必賢也。互相爭辨。終未歸一。不可遽爾勘斷。姑待捕廳推覈之出場。以爲決處之意。敢啓。傳曰。知道。命卜。黑山島爲奴。發配諸囚。嚴飭畿營及各該道臣。待發配時。別定將率。星火押送。到配後。若不別般嚴戢。當該地方守令及邊將。道臣廉問狀聞重勘事。一體分付。可也。
정조 10년
李敬一。以刑曹言啓曰。因義禁府議啓判付。效忠支屬。令刑曹査出。捉來嚴囚草記事。命下矣。罪人效忠支屬。移文京兆。考出帳籍。分付該部。使之修成冊報來。則效忠生父。與生同生名。皆不知。故無以考籍。問於效忠之家直。則生父生同生。居在全羅道海南縣。養子李福奎。居在忠淸道燕岐縣。養子金福起。居在京畿永平縣。而今方下往海南縣效忠生家云。發關各該道。其生父生同生等。査出名字。竝與福奎福起。執捉上送。以爲嚴囚之地。而效忠家直行伊。子婦明任及阿只。俱在京中渠家。故捉來嚴囚之意。敢啓。傳曰。知道。家直等。爲奴可也。
정조 10년
義禁府啓目。以鞫廳議啓。判付知道。此獄根柢。惟在德夏。而德夏旣已物故。泰守漢敬。亦伏結案取服。效忠杖斃。到今。別無更覈之處。宜卽分等酌決。議啓論列。大體俱有意見。竝依此施行下送。三囚別定都事。卽爲押送。待新伯到任。自可擧行。依此分付。文載質亦爲下送本道。加刑島配。李昌順濟州牧爲奴。林景華宋載垕。別無可問之端特放。李昌京減死島配。朴弼賢名字差奭。豈可以德夏之妹夫。勤加勘律。亦爲特放。特放諸囚處。一一曉諭以逆順之分。俾作無故之平民。效忠支屬。令刑曹査出。捉來嚴囚草記。弼謨不可經放。龍範捉來後。當自捕廳究問。而鞫囚。例不得還送捕廳。此甚掣肘。然渠是德夏支屬。則自在坐配之科。出付刑曹。姑爲嚴囚。刑曹在囚中宋斗一。捕廳囚命卜。令刑曹。嚴刑二次爲奴。刑曹囚洪達洙。前犯雖宥。後累難貰。令該曹。嚴刑一次島配。雪銀同伊爲奴。魯於仁老味。捕廳囚鄭同伊。亦令刑曹。嚴刑一次放送。韓弼明等。別無可問之端。曉諭白放。韓赫。蹤跡殊常。移送秋曹決處。鞫囚宋迪中。渠以無他隱情。極口發明。本事亦不無差爽之端。而龍範輩所爲。旣如是妖誕。則無論凶計之虛實。豈可徑先放送。卽此一節。萬萬無狀。前後所犯。俱係不輕。嚴刑一次。姑爲還發配所。推鞫停罷。可也。
정조 10년
李敬一。以左右捕盜廳言啓曰。依下敎。罪人鄭同伊金命福韓赫等三名。移送秋曹。罪人韓弼明韓壕韓應鉉韓重鉉李宗儒李宗祿李宗祺金觀淨等八名。放送之意。敢啓。傳曰。知道。
정조 10년
修撰朴基正。副修撰金履翼。聯名箚曰。伏以。噫嘻。痛矣。亂逆之頻年斯生。此曷故焉。雖由義理晦塞。人心陷溺之致。而要其歸。則按獄不得其方而然耳。雖以今番鞫獄言之。凶書之與受分明。逆節之綢繆畢露。眞贓旣得。端緖已綻。窩窟根柢。庶幾因此打破。而畢竟所按問而所勘斷者。不過遐陬數三漢而已。今其凶書也逆節也。果非是遐陬數三漢。所可獨辦者。而執此了當。曰已斯得。不復致慮於破窩窟而拔根柢耶。若使古人體國者當之。則決不當若是之泄泄。而始旣不能極意明覈。終亦不免率爾收殺。分等議啓。無難擧行。如此獄體。前所罕聞。然則按獄諸臣之竝施譴削。在所不已。而殿下不惟不賜允可。至以爾何侵斥爲敎。臣等誠不勝抑鬱之至。噫。德夏雖已徑斃。弼謨自在。泰敬雖已正法。徒黨尙存。凶書逆節之窩窟根柢。亦自有可覈可鉤之路。而急於究意。遽然酌處。則輿憤何以少洩。王章何以獲伸乎。伏乞聖明。亟加三思。亟允按獄諸臣削黜之請。以嚴國體。特寢諸罪人酌處之命。仍令王府。更爲設鞫嚴問。期於窮覈得情。永拔禍根焉。取進止。答曰。省箚具悉。雖請按獄諸臣之削黜。語多侵及。委官不已過乎。酌處諸囚。蓋因盤覈證絶。豈必更爲設鞫乎。
정조 10년
副修撰金履翼疏曰。伏以。治獄如今日。而尙可使亂賊懲畏。義理闡明。窩窟破而根柢拔也耶。嗚呼。國家不幸。凶逆層生。射日之謀。詬天之變。殆乎無歲無之。而前後盤覈。失之太寬致令膏鑕之類。輒多漏網之患。每經一番鞫獄。益激一層輿憤。臺閣爭執。故紙生毛。而豈有如今日治獄之始得明白之贓。竟歸漫漶之科者耶。鞫事嚴秘。不得其詳。而雖以朝紙所出觀之。凶謀逆節。振古無比。此政海東臣子。沬血飮泣。腐心痛骨處也。允宜執此已發之端緖。鉤得潛伏之窩根。快正王章。永除禍本。而今所謂治之誅之者。不過德夏泰守漢敬等數賊而止耳。噫嘻。痛矣。此豈北路遐陬。一二鋤棘輩。所可獨辦者。而如是勘斷。如是收殺耶。前年旣如是。今年又如是。窩窟根柢。一味抛置。古今天下。寧有是耶。鞫獄之設。今爲三朔矣。聖念雖軫於騷擾。傳敎每及於收殺。而爲委官獄官者。則所當務積誠意。明着眼目。不以奉承爲恭。惟以鉤覈爲期。而爭難無聞。擧行太遽。主辱臣死。倫彝所同。揆以人情。夫豈有玩愒彌縫之理。而獄體之乖損。國事之憂虞。今無餘地。噫。設置王府。所以治逆也。而治逆如此。將焉用彼王府也哉。委官事。誠不勝慨然。而其餘按獄諸臣。竝施削黜之典。俾知警畏之方。斷不可已也。兩司之許赴鞫坐。蓋出於隨事糾正之意。而側聽半月。尙無一言。今之臺閣。尙可謂有其人耶。臣謂參鞫諸臺。亦命譴削宜矣。省疏具悉。獄體之顚倒。旣因經斃階絶。豈必按獄不審。爾何侵斥委官至此。獄官事不允。參鞫兩司事。過矣。
정조 10년
大司憲吳載純。大司諫鄭存中。聯名箚曰。伏以。臣等猥膺匪據。冒參鞫坐。纔一日耳。獄情顚末。雖未詳知。而大抵今番獄事。實是亘古今所未有之逆變也。絶悖凶言。至謄紙筆。自相傳授。眞贓畢露。顧其陰慘之說。煽動之計。有非鄕曲愚蠢之輩。所可獨辦。則固宜躬覈。以絶亂本。而就拿殆逾十數。設鞫已至三朔。德夏關係最緊。而忍杖徑斃。究問路絶。諸囚未及鉤實。而分等酌處。決折太遽。根柢未拔。窩窟自在。其爲獄情之疎虞。輿情之憤惋。當如何哉。惟我殿下。自丙丁以來。每治逆獄。務施寬典。此實出於好生之仁。鎭安之意。而迄至于今。亂臣賊子。疊生層出。未有其效。而徒致其禍。以殿下之聖明。何不念及於此乎。噫。彼按獄之地。苟得盤覈之宜。則此何等凶書。此何等逆節。而亦豈至於未盡究竟之歸哉。雖緣諸賊凶頑。抵賴之致。惡得無不善擧行之責乎。伏乞亟寢諸罪人酌處之命。更加嚴鞫。期於得情。而前後金吾之臣。亟施譴罷之典。斷不可已也。乃若揆地。則體國之誠。固宜自別。而按獄之失。亦所難免。臣等重爲之慨惜也。臣等亦參鞫之人也。未效一日之責。反歸同浴之科。自顧溺職。厥罪尤大。後肅有命。無路冒進。祗詣闕外。聯陳短箚。惟重勘是俟焉。取進止。答曰。省箚具悉。前後金吾諸臣事。以獄體言之。無論盡意不盡意。按獄之臣。難免不能盡其職之責。卿等所請律名。異於堂該。何必靳持。依施。至於委官。以平日體國之誠。寧或歇後。蓋因德夏凶頑。抵死抵賴也。然卿等之言。因知出於守經。委官亦必不以爲過矣。卿等旣遭譴削之斥。勢難仍冒。本職併許遞。
정조 10년
丙午二月十一日辰時。上御重熙堂。右承旨入侍時。右承旨徐鼎修。記事官金孝建。記注官金健修。記事官李崑秀。以次進伏訖。上命書傳敎數曰。都承旨許遞。前望單子入之。待下批。牌招察任。又命書榻敎曰。宣傳官李格改差。今日政差出。命退。承史以次出。
정조 10년
丙午二月十一日申時。上御重熙堂。坐直承旨入侍時。左副承旨趙衍德。假注書金祖淳。記注官金健修。記事官李崑秀。以次進伏。上曰。右承旨入侍。出榻敎賤臣承命出。與右承旨權偕入進伏。命書傳敎曰。未下直閫帥守令。明日辭朝。今日新除授守令。待下批催促赴任。以臺諫有闕政事取稟。命書傳敎曰。明日爲之。命退。承史退出。
정조 10년
行都承旨沈豐之坐。左承旨徐鼎修坐。右承旨權坐。左副承旨趙衍德坐直。右副承旨徐有成坐。同副承旨李敬一坐直。注書尹行任仕金孝建病。假注書金祖淳仕直。事變假注書李儒修仕。
정조 10년
傳于李敬一曰。傳香承旨馳詣先農壇。奉審摘奸以來。
정조 10년
傳于李敬一曰。先農壇獻官。事當擇差。而實預差。俱稱有故。以未及淸齋人。臨時改付標。寧有如許紀綱。吏曹參議李集斗爲先罷職。雖未知病故之何如。無難請由。亦涉駭然。當該獻官罷職。此後。雖如非入徵之疏。無得改付標事。該房知悉。
정조 10년
傳于李敬一曰。羅牧之代。已令明日政擇差。而本牧素稱難治。近多管領諸島。不可不拔例另擇。更以此意。嚴飭該曹。無循顔私。必須各別擇擬。仍令不多日辭朝。
정조 10년
以校理洪義浩牌不進罷職傳旨。傳于李敬一曰。只推。
정조 10년
李敬一啓曰。合辭闕啓。事甚未安。今日政。新除授臺諫。待下批。竝卽牌招。何如。傳曰。允。
정조 10년
傳于趙衍德曰。吏曹參判趙時偉。聞有實病。許遞。與參議之代。前望單子入之。待下批。明朝一體牌招。
정조 10년
吏曹參判參議前望單子入之。參判李秉模。參議趙鼎鎭落點。
정조 10년
有政。吏批。判書金魯鎭進。參判趙時偉病。參議李集斗進。行都承旨沈豐之進。以金翊休爲承旨。嚴璹爲大司憲。朴天行爲大司諫。李思祚爲執義。李濟萬爲司諫。李錫夏洪樂恒爲掌令。宋煥德爲持平。李師濂爲獻納。沈銖閔師宣爲正言。金履素爲禮曹判書。趙尙鎭爲兼輔德。趙鼎鎭爲戶曹參議。鄭昌聖爲判義禁。鄭好仁洪秀輔爲知義禁。嚴璹爲知春秋。金尙集爲同經筵。金鍾秀爲藝文提學。徐浩修爲司僕提調。權噵爲司饔提調。鄭昌聖爲景慕宮提調。柳爲典籍。玄重祚爲平安都事。徐有隣爲尙衣提調。朴師淳爲敬陵令。
정조 10년
兵批。判書徐有隣藥院進。參判蔡弘履替直。參議趙興鎭病。參知洪周萬入直進。同副承旨李敬一進。副司直李亨逵洪仁浩李夔鄭存中金履禧竝單付。
정조 10년
沈豐之啓曰。新除授右副承旨金翊休。卽爲牌招察任何如。傳曰。允。
정조 10년
以右副承旨金翊休牌不進罷職傳旨。傳于李敬一曰。許遞。前望單子入之。
정조 10년
承旨前望單子入之。徐有成落點
정조 10년
以執義李思祚牌不進罷職傳旨。傳于李敬一曰。只推。
정조 10년
以刑曹判書望筒。傳于李敬一曰。前望單子入之。
정조 10년
刑曹判書前望單子入之。李在簡落點。
정조 10년
工曹判書前望單子入之。具善復落點。
정조 10년
以黃海監司狀啓。黃州牧使金持默罷黜事。傳于李敬一曰。令該曹口傳擇差。仍令不多日內辭朝。
정조 10년
吏曹口傳政事。趙長鎭爲黃州牧使。
정조 10년
以戶曹判書不得薦望事微稟。傳于李敬一曰。姑勿出代。此時度支亞堂。不可以老病人。替行判堂事。戶曹參判鄭述祚許遞。前望單子入之。待下批牌招。差代間。曹務。使之專管擧行。
정조 10년
戶曹參判前望單子入之。李文源落點。
정조 10년
以全羅監司狀啓。靈巖郡漂到異國船問情事。傳于李敬一曰。柔遠人交隣國之誼。竝姑舍。是恝視其萬死餘喘。匍匐來泊。不惟不卽來告。乃反極力逐送。若無更泊楸子島之擧。則皆將全船渰沒於大洋黑山島。此長輩所爲。萬萬駭痛。彼人以我國紀綱。將以爲如何乎。令道臣。査出屯長姓名。星火捉來。各別嚴刑取招狀聞。該別將。不可罷拿而止。本道陸地定配。地方官亦豈可只令拿處。爲先罷黜。仍令該府拿問嚴處。漂人到泊。前後何限。而黑山島屯長。則恣意驅逐。楸子島屯長則輕先出送。俱是前所未聞之擧。而始不能察飭。又不知警動。狀辭論勘。太涉竝軟。此道伯之如是矇然。曾所不料。監司李在學爲先越俸一等。後勿如是之意。令廟堂措辭。嚴飭行會。政官待明朝牌招開政。守令邊將之代。各別擇差下送。
정조 10년
黃海監司狀啓。今二月朔。新産生靑魚進上。限內不得封進。惶恐待罪事。傳于李敬一曰。勿待罪事。回諭。
정조 10년
傳于趙衍德曰。坐直承旨入侍。
정조 10년
李敬一啓曰。卽者議政府錄事來言。左議政洪樂性。以爲。情踪萬萬危蹙。不敢偃處城闉。今方逬出城外云。仍納命召。何以爲之。敢稟。傳曰。凶賊抵死頑拒。致使絶階而撤獄。豈必以此。至於出城耶。安心入城事。遣史官傳諭。仍傳命召。
정조 10년
事變假注書李儒修書啓。臣敬奉聖敎。馳往傳諭于西部盤松坊茵匠里契議政府左議政洪樂性所住處。則以爲。臣罪陷罔赦。未蒙嚴譴。惶懍震迫。迸出城闉。泥首席藁。惟俟鈇鉞之遄降。不意史官。臨宣聖批。論之以安心。敎之以入城。負罪賤臣。何以得此。汗淚交逬。益不知措躬之所也。第臣不忠不誠。按獄無狀。根柢未拔。窩窟未破。竟致凶囚徑斃。王章未伸。此皆臣罪。萬殞猶輕。嚴峻之論。發於司直之地。按獄諸臣。俱被勘罰。而臣以罪首。獨自倖逭。私心慙惶。固無可言。而揆以國綱。豈有是理。以此負犯。未獲蒙勘之前。萬無復入修門之望。恩諭之下。末由轉動。情窮勢蹙。罔知攸達。惟願遄伏邦憲云矣。敢啓。傳曰。知道。所辭。何乃太過。以卿之故。原任諸大臣。無意入城。揆地一空。朝象泮渙。按獄失實。猶屬第二件事。卿其安心勿辭。卽爲入城事。更遣史官傳諭。
정조 10년
李敬一啓曰。卽者左議政洪樂性。又使錄事來納命召。何以爲之。敢稟。傳曰。更遣史官。仍傳命召。
정조 10년
李敬一啓曰。卽者中樞府錄事來言。判府事徐命善李福源金熤。以爲。負罪竢勘。不敢偃處城闉。逬出城外云矣。敢啓。傳曰。卿等旣非時任。又非委官。堂疏臺箚。亦意指的論斥。則卿等何如是替引乎。昨夜胥命。已近無義。今日出城。尤涉過中。大官去就。本自不輕。人言之來。付之勤攻。在左相。猶不宜捧之。況卿等。何所據而爲此擧也。誠如卿等所執。無論承宣與問郞。凡在鞫問而預議者。皆當相率而逬出乎。揆以事理。寧有是也。卿等安心勿辭。卽爲入城。連以推案。去來酬應。膠擾憊除。仍得寒感。方欲服藥調治。卿等之此時困予。尤令人慨慨。況徐判府職在保護。李判府。金判府。因公榦或私義。亦不得終始參坐。此又不必深引之端。卿等安心。卽爲入城事。遣承旨傳諭。仍傳曰。傳諭右承旨進去。筵退前復命。
정조 10년
右承旨權書啓。臣敬奉聖敎。馳往傳諭于西部盤松坊茵匠里契判中樞府事徐命善李福源金熤所住處。則以爲臣等不忠不誠。按獄無狀。不待三司之論。自甘萬殞之科。泥首金吾。顒俟斧鉞。而嚴誅不加。溫諭荐降。情窮勢蹙。無地自處。逬出城闉之外。惟望處分之下。千萬匪意。近密之臣。儼然來臨。十行辭敎。轉益隆摯。特示區別之意。更諭去就之方。奉讀未竟。汗淚交逬。噫。按獄之責。原任與時任無間。治獄之任。大官。視禁堂尤重。今於鞫事僨誤。公議峻發之後。時任所引之義。卽臣等之義也。禁堂所被之罪。亦臣等之罪也。威罰未降之前。無非臣等席藁待勘之日。冒入修門。非所可論。況伏承調治之敎。安敢犯瀆撓之誅。而聲罪至爲嚴正。廉義決難倣倒。特諭之下。秪承無路。惶恐戰慓。不知所達云矣。敢啓。傳曰。知道。朝者敦諭。罄悉予心腹。至以靜攝爲言。在卿等道理。所當卽日入城。來請承候。如其不然。或胥命金吾。或聯陳短箚。俱無所不可。而乃反膠守前見。尙無變動。體國之義。固如是乎。原任而當委官之事。嫌在越職。大臣而替禁堂之咎。跡涉損體。卿等胡不念及於此。而一味邁邁。殆若有退無進者然乎。因卿等困予。病中應接。如添一症。卿等之心。安乎否乎。廉防雖重。義分宜顧。卿等如欲使予安意調將。勿復控辭。斯速入來事。承旨更傳諭。與之偕入。
정조 10년
李敬一啓曰。左議政洪樂性。又使錄事。來納命召。何以爲之。敢稟。傳曰。遣史官。更爲傳授。
정조 10년
事變假注書李錫垕書啓。臣敬奉聖敎。馳往西部盤松坊茵匠里契左議政洪樂性所住處。則以爲俄於史官之回。冒死附奏。冀蒙兪音。恭竢嚴誅。史官又復儼臨。誕宣聖諭。辭敎諄複。誨責備至。雙擎九頓。感淚被面。惶汗浹背。實欲鑽施而不可得矣。第臣。按獄無狀。自犯罔赦之科。公議峻發。獨逭當被之律。私心轉益惶懍。國體轉益乖損。而況緣臣僨誤。至使諸大臣。不安于朝。過自引義。貽惱聖衷。致煩酬應。一則臣罪。二則臣罪。臣罪至此。萬殞猶輕。以臣負犯。以臣情悰。萬無揚揚冒進之望。恩諭荐降。承膺無路。伏地瞻天。惟願鈇鉞之誅云矣。敢啓。傳曰。知道。
정조 10년
右承旨權書啓。臣敬奉聖敎。馳往西部盤松坊茵匠里契判中樞府事徐命善李福源金熤所住處。則以爲臣等負罔赦之罪。而未卽蒙勘。承謂來之諭。而不得膺命。徊徨跼蹐。罔知攸出。卽者喉舌之臣又臨。心腹之諭荐降。滿紙誨責。若父詔子。至於如添一症之敎。使予調將之諭。尤萬萬懇倒。萬萬嚴重。臣等雖無狀。亦有一段秉彝之誠。爲人臣。承此敎。苟有一半分轉動之勢。何敢咨齟逡巡。不思所以竭蹶趨承。仰貽酬應之煩。下添違拒之罪乎。踪地危蹙。衷情迫隘。附奏之辭。不敢支蔓。謹當收召精神。構成文字。待朝呈上。以聽鈇鉞之誅。王人之來守陋次。冞增臣等之罪。亟命收還。千萬顒祝云矣。敢啓。傳曰。知道。如欲陳箚。則不係於出城與否。卿等旣見俄下別諭。尙在遲徊。誠非素望於卿等者。卿等入城之報。方此臨軒而俟之。城鑰將下。未暇多誥。雖至徹夜。聞卿等入城。然後始可就寢。如是而卿等徒守處義。不思所以變動乎。卿等諒之諒之事。遣都承旨傳諭。還第後復命。今下標信。敦義門仍留。待大臣入城後下鑰。
정조 10년
行都承旨沈豐之書啓。臣敬奉聖批。馳往傳諭于西部盤松坊茵匠里契判中樞府事徐命善李福源金熤所住處。則以爲臣等伏聞時任大臣聲罪之合辭已發。聚首震懍。不敢遲廻近城之地。方欲坐待天明。轉向江郊之際。知申之臣。又宣恩諭。臨軒之敎。留鑰之命。諄複鄭重。逈出常格。至於入城後就寢之敎。在臣子分義道理。曷敢不拚棄廉隅。竭蹶趨承。而委官之罪。卽臣等之罪也。名雖不入於合辭。義難自異於時任。臣等之目下去就。有退無進。致身城闉。更無可論。坐犯違傲。冞增悚慄。明日陳章之意。已有附奏。而合辭方張之時。冒入文字。亦涉放恣。蹙伏泯默。恭俟鈇鉞之誅而已云矣。臣旣承還第後復命之命。姑爲仍留之意。敢啓。傳曰。知道。靜攝二字。卿等看作文具。徹宵云云。卿等聽若尋常。予誠爲卿等咄咄嘅嘅。良欲無語。卿等待予。何乃太忽。予必躬臨要致。然後始可爲入城之節拍乎。見今夜漏已近四鼓。此時酬應萬萬苦悶。予旣設言於卿等。寧或無難食言。予雖淟涊。汚不至此。卿等諒之諒之。須卽入城事。卿其更爲傳諭。還第與否。卽爲知來。
정조 10년
李敬一啓曰。卽者議政府錄事來言。左議政洪樂性。合啓峻發。惶怖震懍。不敢偃處城外。忙尋鄕路云矣。敢啓。傳曰。知道。
정조 10년
事變假注書李儒修書啓。臣敬奉聖批。馳往傳諭于西部盤松坊茵匠里契左議政洪樂性所住處。則以爲臣。俄於史官之回。冒死附奏。冀蒙兪音。恭竢嚴誅。史官又復儼臨。誕宣聖諭。辭敎諄複。誨責備至。雙擎九頓。感淚被面。惶汗浹背。實欲鑽地而不可得矣。第臣按獄無狀。自犯罔赦之科。公議峻發。獨逭當被之律。私心轉益乖損。而況緣臣僨誤。至使諸大臣。不安于朝。過自引義。貽惱聖衷。致煩酬應。一則臣罪。二則臣罪。臣罪至此。萬殞猶輕。以臣負犯。以臣情踪。萬無揚揚冒進之望。恩諭荐降。承膺無路。伏地瞻天。惟願鈇鉞之誅。傳曰。知道。
정조 10년
同副承旨李敬一書啓。臣敬奉聖敎。馳往傳諭于西部盤松坊茵匠里契判中樞府事徐命善李福源金熤所住處。則以爲臣等伏承批旨。有萬萬不敢聞之敎。驚遑震剝。求死不得。進伏金吾門外。仰請誅殛之典。傳曰。知道。因卿等所困。昨夜徹宵酬應。氣甚憊苶。姑不多誥。安心勿待命事。偕來承旨。更爲傳諭。
정조 10년
原任大臣書啓。傳曰。知道。如欲陳箚。則不係於出城與否。卿等旣見俄下別諭。尙此遲徊。誠非素望於卿等者。卿等入城之報。方此臨軒而俟之。城鑰將下。未暇多誥。雖至徹夜。聞卿等入城。然後始可就寢。如是而卿等徒守處義。不思所以變動乎。卿等諒之諒之事。遣都承旨。傳諭。還第後復命。今下標信敦義門仍留。待大臣入城後下鑰。
정조 10년
行都承旨沈豐之書啓。臣敬奉聖批。更爲傳于判中樞府事徐命善李福源金熤所住處。則大臣今方待命於金吾。故臣先爲入來之意。敢啓。傳曰。知道。
정조 10년
李敬一。以弘文館言啓曰。本館上番姑陞入直。事甚未安。校理洪義浩。卽爲牌招入直。何如。傳曰。允。
정조 10년
李敬一。以吏曹言啓曰。今此先農壇祭終獻官同敦寧李秉鼎。行副司直魚錫定。實預差啓下矣。俱有實故。不得已。以工曹參判吳大益。改付標以入之意。敢啓。傳曰。知道。
정조 10년
趙衍德。以兵曹言啓曰。因刑曹草記。今番別試武科初試時。黃海道瑞興居出身李慶德。黃州居出身張德一。以代射罪。令兵曹擧行事。允下矣。代射罪人李慶德。慶尙道寧海府充軍。罪人張德一全羅道康津縣充軍。竝決棍十五度後。定驛子。押送各其配所之意。敢啓。傳曰。知道。
정조 10년
大司諫朴天行。司諫李濟萬。持平宋煥德。修撰朴基正李尙度。副修撰趙雲紀啓曰。請黜置罪人鄭致達妻。亟令王府。快正典刑。以洩神人之憤。請物故罪人德相。亟施孥籍之典。請還寢黑山島圍籬安置罪人龜柱。羅州牧定配之命。仍令王府。設鞫嚴問。快正王法。今番鞫獄之漏。實是自有以來所未有者也。噫嘻痛矣。眞贓旣發於凶書。端緖若可以鉤覈。而德夏之兇獰。雖曰抵賴。守敬之援告。不啻明白。則其在治獄之道。政宜反復鉤問。到底窮覈以爲打破窩窟。永拔禍源之圖。而設鞫三朔。罪人未得。已非體國之義。而分等之聖敎。雖出於鎭安之意。議啓之輕遽。大失按獄之體。論以國體。決不可以大官。有所參恕。請按獄委官左議政洪樂性。姑先削奪官爵。門外黜送。答三司曰。不允。新啓。律名無已太過。獄體之顚倒。大臣豈有歇後而然。亟停勿煩。
정조 10년
大司諫朴天行。司諫李濟萬。掌令洪樂恒。持平宋煥德啓曰。請養遂獻遂。竝令王府。設鞫嚴問。還寢會遂絶島定配之命。仍令王府。設鞫得情。請還寢李觀源定配之命。更令王府。設鞫得情。請遲晩後物故罪人啓能。亟施孥籍之典。請令王府。一依古典。趾賊等凶種之年年滿者。待其稍長。卽施邦刑。俾絶凶逆易種養禍之患。請亟寢煥億島配之命。仍令王府。加刑得情。快施王章。請物故罪人衡。亟命王府。施以孥戮之典。請梟示罪人炯采。亟命王府。快施孥戮之典。請正刑罪人福榮。亟令王府。快施孥戮之典。請亟令王府。夏賊之親屬奴傔及連伊夫妻。竝嚴加鞫問。亟寢夏賊子女待年用法之命。大逆不道罪人斗恭親屬應坐之類。一依适雲例擧行。英材斗恒。更令王府。設鞫嚴問。期於得情。快正典刑。答兩司曰。不允。
정조 10년
掌令洪樂恒。持平宋煥德啓曰。請大靜縣爲奴罪人金壽賢。依律處斷。請興陽縣爲奴罪人河翼龍。亟令王府。設鞫得情。快正王法。請薪智島荐棘罪人瑩中。設鞫嚴問。快施當律。請物故罪人國榮。亟施孥籍之典。請尹得孚嚴鞫得情。請金斗默抄選之望。亟施刊改之典。請亟寢煥九島配之命。卽令王府。拿來嚴鞫。快正典刑。請還寢李魯春絶島安置之命。亟令王府。設鞫嚴問。期於得情。噫嘻。痛矣。德夏之罪。可勝誅哉。渠本以煥億之幕屬。饋問德相於竄謪之中。究其情跡。萬戮猶輕。而天網太恢。薄施定配之典。旋蒙恩宥於大霈之日。渠若有一分嚴畏之心。固當縮伏之不暇。而乃反暗地跳踉。締結徒黨。潛授凶書於泰守漢敬。旨意之凶慘。情節之叵測。實是覆載之難容。而忍杖抵賴。終始呑吐。凶書出處。不爲指告。使窩窟未破。根柢自在。徑斃獄中。未及結案。王章未伸。輿憤益激。請物故罪人德夏。亟施孥籍之典。文載質李昌順李昌京。俱是德夏之家人。宋斗一金命卜。又是泰守漢敬之同伴也。德夏之與守敬。傳授凶書之時。渠輩旣皆同參。則綢繆之陰謀。萬無不聞不知之理。洪達洙之從前負犯。旣已難容。今番干犯。又極狼藉。則德夏物故之後。凶謀逆節之究問窮覆。專在此類。而遽爾酌處。不少留難。論以獄體。萬萬疎漏。請亟寢文載質李昌順李昌京宋斗一金命卜洪達洙等。酌處之命。仍令王府。設鞫嚴問。鉤得根因。快正王法。新除授掌令李錫夏。時在京畿陰竹地。請斯速乘馹上來事。下諭。答府曰。不允。德夏事。孥籍之典。未足以洩輿憤。而追施已有禁令。斯速停啓。文載質等事不允。下諭事。依啓。
정조 10년
大司諫朴天行。司諫李濟萬啓曰。請大靜縣爲奴罪人金壽賢。更令王府。設鞫嚴問。依律處斷。請爲奴罪人河翼龍。亟命王府。設鞫得情。快正王法。請金甲島爲奴罪人克觀。古今島爲奴罪人克泰。泗川縣定配罪人萬赫。更令王府。嚴鞫得情。快正王法。請恒善支屬。亟令散配。時謙兄弟。竝投絶島。以嚴隄防。請荐棘罪人瑩中。亟令王府。設鞫嚴問。快施當律。請巨濟府絶島安置罪人朴宗集。亟令王府。拿鞫得情。施以當律。請逆賊尙魯。亟施孥戮之典。請物故罪人國榮。亟施孥籍之典。請爲奴罪人夢獜。定配罪人崔鍾岳。放送罪人鄭聖休。亟令王府。更爲設鞫。期於得情。各施當律。請尹得孚。亟令王府。嚴鞫得情。請李光殷。設鞫嚴問。期於得情。施以當律。請渭原郡定配罪人炯魯。亟寢發配之命。仍令王府。設鞫得情。快正王法。請還寢煥程煥九島配之命。仍令王府。竝爲拿來。嚴訊取服。各施當律。請亟寢李魯春島配之命。仍令王府。設鞫嚴問。期於得情。物故罪人德夏。本以煥億親幕。饋問德相於竄謪之中。論其罪狀。合被刑章。而天網太恢。薄施定配。倖因大霈。旋蒙宥還。渠乃不思懲畏。益肆跳踉。締結黨與。潛售陰謀。傳給凶書於泰守漢敬。旨意絶悖。情跡至憯。而忍杖抵賴。凶書出處。終不指告。使窩窟自在。根柢未拔。以至徑斃獄中矣。王章未伸。輿憤益激。決不可以不卽結案。不擧應行之法。請物故罪人德夏。亟施孥籍之典。文載質。卽德夏家住接之人。李昌順李昌京。卽德夏使喚之類。宋斗一金命卜。卽泰守漢敬同伴作行之漢也。德夏等諸賊凶書授之事。凶謀綢繆之狀。擧皆同參。洪達洙從前罪惡。已難容貸。而今番干犯。不啻狼藉。德夏物故之後。盤覈根因。專在於此類。則不可島配而止。請亟寢文載質。李昌順李昌京宋斗一金命卜洪達洙等酌處之命。仍令王府。設鞫嚴問。期於得情。鉤得根因。快正王法。宋迪中與樂彬。授錢之罪。究其心跡。已極駭惋。而龍範等叵測之事。渠旣捉得。則所當嚴加鉤覈。期於得實。而受賂聽囑。徑先放釋。至登鞫囚之招。則龍範未就捕之前。遽爾酌處。還發配所。則揆以獄體。失之太遽。請還發配所罪人宋迪中。依前嚴囚。以傳結末。今番逆獄。實是前古之所無。鉤覈疎虞。收殺之徑遽。亦是自有鞫獄所未有者也。眞贓旣得。端緖已露。分等議啓之命。雖出於我聖上好生之德。爲獄官者。惟當反復爭難。務積誠意。期於窮乃已。而無難奉承。旋卽收殺。政使鞫事顚倒。窩窟未破。雖緣德賊之不卽輸款。揆以獄體。有難曲恕。則前後按獄之臣。不可譴罷而止。請前後按獄金吾堂上。竝施削黜之典。依啓。新除授獻納李師濂。時在京畿交河地。正言沈銖。時在金浦地。請竝斯速乘馹上來事。下諭。答院曰。不允。德夏事。孥籍之典。未足以洩輿憤而追施。已有禁令。斯速停啓。文載質等事。宋迪中事。不允。金吾堂上事。過矣。不允。下諭事。依啓。
정조 10년
領敦寧鄭存謙箚曰。伏以。臣昨伏見堂疏臺箚。以按獄之失。公議迭發。聲罪至嚴。臣震懍慙悚。無地自措。歸身司敗。恭俟鈇鉞之誅。不自意。近密之臣。臨宣恩諭。負罪賤臣。何以得此於君父。惶感之極。汗涕交逬。噫嘻。世變無窮。亂逆層生。直是盤覈未竟。根核不拔故耳。至於今番鞫獄。眞贓雖已自露。窩根尙未鉤鋤。腐心憤痛。大小同情。臣亦間參鞫坐。而苟然充位。未效一日之責。若論其失。臣豈獨殊。況雖於半日之頃。如或失職。論思之地。至請諸臺之譴削。則如臣忝在大官之列者。前後參鞫。又不止於半日者乎。罪無異同。責則尤大。撰以常憲。寧容倖逭。昨緣夜深。有不敢屢瀆丙枕。仰煩酬應。雖不得不退伏私次。而未蒙勘處之前。無非臣席藁俟命之日。玆敢冒昧自列。仰請譴何。伏乞聖明。亟削臣職。仍治臣罪。以謝公議。以嚴邦憲。不勝幸甚。答曰。省箚具悉卿懇。卿旣不參坐。窮覈與否。非所可論。卿須安心勿辭。仍傳曰。此批答。遣史官。傳于領敦寧。
정조 10년
工曹判書金用謙疏曰。伏以。臣庸陋。毫無才能。而徒藉先蔭。獲忝仕籍。前後踐歷。罔非倖濫。而犬馬之齒。踰八望九。遂以優老之典。屢蒙陞秩之恩矣。忽於日昨。千萬夢想之外。聖敎特降。復有陞資之命。仍拜水部之職。而辭旨鄭重。至及於臣之家世。恩數曠絶。逈出尋常。臣誠驚惶隕越。自不覺感淚之交下也。第臣近日以來。重患寒感。委頓床玆。而蒙此不世之異恩。在臣竭蹶之義。有不敢晷刻稽謝。力疾入肅。而勞動之餘。諸症越添。供職無期。實有瘝曠之慮。益切悚仄之至。矧伏念正卿之職。地望淸峻。此何等重任。而忽地誤恩。及此憒劣老蔭之身。豈不有傷於聖朝官人之政乎。私心愧恧。已無可言。而且臣有萬萬難安者。向於壬寅年。以年踰八十。特陞一資。則今此寵擢。便同疊受。此尤臣不可仍冒之一端。玆敢冒昧陳籲。伏乞聖慈。亟命鐫改。以重官方。以安私分。千萬幸甚。答曰。省疏具悉。今番陞資。非直爲尊年。旌授正卿。亦出於念舊。卿何過辭。本職。已因補土始役。許遞矣。
정조 10년
行副司直徐浩修疏曰。伏以。臣卽伏承提擧太僕之命。而臣之仲父臣命善。方帶一提擧。以公格則在下應遞。以私義則虛縻惶悶。伏乞亟賜變通。俾幸公私焉。答曰。省疏具悉。疏辭。下該曹稟處。
정조 10년
修撰李尙度疏曰。伏以。臣以蹇拙之性。處孤畸之地。學識顓蒙。而內乏黨塾之譽。門戶衰否。而外絶墻壁之依。明時立揚。夫豈臣意望之攸曁。而僥倖一第。得通朝籍。猥簉侍從之列。曲荷陶甄之私。周旋於兩臺之間。出入於貳邸之班。反顧旣往之踐歷。莫非臣涯量之外。恩榮愈摯。而僭踰轉甚。懍惕之懷。恒如集木。今者經幄華銜。又奚爲而及於臣哉。臣雙擎恩誥。驚惶震蹙。不覺五情之失守也。自古弘文之選。號爲登瀛。侍隻日之講。而啓沃聖工。處深嚴之地。而討論治道。官帶經筵。則有匡捄袞闕之責。職在文苑。則有代撰宸綸之任。苟非才學優長。地望素著。則莫宜居之。我聖朝置此一館。極選當世文學之士。以儲他日需用之材。其掄揀之方。不可以不重。故文行兼備。可以儀式朝紳者。卽其太上也。詞藻博瞻。可以賁飾治猶者。是又其次也。若乃族大門盛。爲一代之所艷。則抑亦可以承藉而擬議也。如臣者。學愧面墻。才短畫葫。少日尋數之工。盡歸消磨。中歲功令之業。已屬筌蹄。自顧倥倥。眞所謂百無一能。而且臣先代之名閥寢遠家庭之冠冕日替。語其地處。亦不過故家之孱裔。不知聖明。何取於臣。而不少難愼。苟然充數於不敢當之職也。不量而入。古人有戒。過福之地。災咎必至。臣雖欲感激恩造。冒沒承當。其於玷名器而累聖簡何哉。左思右量。進身無路。一違再違。例勘猶靳。罪戾層積。情踪悶隘。玆不得不略控短章。仰暴至懇。伏乞聖慈。念淸選之不可濫授。察臣言之非出飾讓。亟命鐫改。以幸公私焉。臣方丐免。不宜贅及。而事在目下。略此附陳。今番推獄。何其玩愒之久而緩歇之甚也。鞫體嚴秘。雖不知獄情之如何。而前後究覈。已閱三朔。端緖未得。酌處徑下。此實自有鞫獄以來所未嘗見也。噫。凶逆之變。雖曠數百歲一有。卽是有國之大變。世道之深憂。不意聖明在上。至化旁彰。而窮兇極惡之變。式月斯生。僻陬頑迷之類從而煽動。以至於天彝日斁。人紀不立。此其故何哉。聖上則以鎭安爲目下彌縫之方。群下則以恬嬉爲時日挨過之計。一年二年。漸至狃安。此獄彼獄。都歸尋常。至於今番而極矣。獄官有慢忽之罪。諸臺無沫飮之意。枝葉則徑先收殺。根柢則終未摘發。此不但一時失刑之歎。抑實有方來無窮之慮。伏願夜下酌處之敎。一竝收還。更加嚴鞫。期於窮覈。以爲鋤草除根之道焉。科擧之法。所以揀人才而需世用也。於其得失。而俗習治道。相與汚隆。豈細故哉。我朝科制。本出於聖祖經遠之謨。後來新規錯出。舊典寢廢。轉輾爲弊。受病最深。若論其槪。則講製之判爲二途。大違考藝之本規。庭謁之閱於片晷。不成試士之體樣。初試之入門無限。而場屋極淆亂之患。陞補之月使爭劃。而儒衿長躁競之風。考以詞品則主客莫辨。而榜多冒濫之流。取其早呈則疾速是尙。而士忽講讀之業。玆外弊瘼。有難毛擧。其不可不矯正也。明矣。臣於日昨。承命參試。其士習之不古。文體之委靡。已足寒心。而雖以易書一事言之。其嚴科場杜私逕之意。當初設法。何等截嚴。而試券之多。比古十倍。考閱之期。隨歲益促。以古之寫吏之數。盡寫今之試券於今之試期之內。決是行不得之事。其草率之患。苟簡之擧。反不如不易書之猶爲省事。擧此一隅。可反其三。更草之道。時日爲急。惟我殿下。凡於修明古典之事。巨細靡遺。而尤於科擧之弊。照燭無餘。臨御之初。卽下十行之綸。廣詢矯捄之策。有識之期望。宿儒之顒企。擧有疏滌弊源。光紹古制之願。而十年于玆。迄無一定之制。是雖出於大聖人作事愼始之意。而矯時復古。旣是聖心之所定。博訪深思。不患良法之難得。今而不爲。更待何時。伏願殿下。廣採群言。徐究善策。益勵初元奮發之志。克成科場久遠之制。使士趨正而察選公焉。試官之一入鎖闈。不得更出。法意甚嚴。雖至罷削。撤場始出。自是古規。今番一所之以試官。移除臺監。亦可見守法之聖意。而兩所臺官。間有出入。或遞或移。而由內徑出。已乖舊例。以此易彼。而自外追入。尤是法外。此亦前所未有。而科場不嚴之一端。亦願深留聖意。勿以事小而或忽焉。省疏具悉。首陳事。昨已悉言之。次陳事。爾言是矣。下廟堂稟處。附陳事。當留意。爾其勿辭察職。
정조 10년
丙午二月十二日卯時。上御重熙堂。左承旨入侍時。左承旨徐鼎修。假注書金祖淳。記注官金健修。記事官李崑秀尹行任。以次進伏。上曰。兵曹判書徐有隣。一提學朴祐源。二提學徐有防。檢校直閣徐龍輔。兵曹參議趙興鎭入侍。賤臣承命出。與有隣等偕入進伏。命書傳敎曰。補土役事將始。工曹判書金用謙許遞。前望單子入之。命書傳敎曰。半日赴坐。豈知獄情顚末。判義禁李命植。以遞差捧傳旨。仍命退。諸臣以次退出。
정조 10년
行都承旨金尙集坐。左承旨權坐。右承旨徐龍輔坐直。左副承旨趙衍德坐直。右副承旨李益烍未肅拜。同副承旨李敬一坐。注書尹行任仕直金孝建仕。事變假注書李宗烈仕。
정조 10년
趙衍德啓曰。禁衛營將官來言。本營軍兵。日次私習云矣。敢啓。傳曰。知道。
정조 10년
趙衍德啓曰。御營廳將官來言。本廳軍兵。日次私習云矣。敢啓。傳曰。知道。
정조 10년
徐龍輔啓曰。合辭方張之時。兩司無詣臺之員。事甚未安。除在外未署經外。未肅拜呈告人員。竝卽牌招。何如。傳曰。允。
정조 10년
傳于金尙集曰。都承旨入侍。
정조 10년
傳于權曰。左承旨入侍。
정조 10년
傳于權曰。同副承旨入侍。
정조 10년
卜相前單入之。領敦寧鄭存謙落點。
정조 10년
有政。吏批。判書金魯鎭進。參判李秉模。參議趙鼎鎭試所進。左承旨權進。以金光默爲承旨。李鎭恒爲同敦寧。趙時偉爲同經筵。朴宗正爲兵曹佐郞。領議政單鄭存謙。承文都提調單鄭存謙。
정조 10년
兵批。判書徐有隣進。參判蔡弘履病。參議趙興鎭未肅拜。參知洪周萬入直進。右承旨徐龍輔進。以金魯瑞爲黑山島別將。副司直單金用謙趙時偉鄭述祚金翊休。同知單朴世根。僉知單趙得慶李春起。
정조 10년
再政。吏批。以趙時偉爲禮曹參判。李鼎揆爲戶曹參議。柳誼爲刑曹參議。閔鍾顯爲司譯提調。金鍾秀爲右副賓客。兪漢葛爲羅州牧使。李英敎爲禁府都事。李永瑗爲氷庫別檢。柳橚爲禮曹佐郞。金尙集李泰永爲承旨。金光默爲忠淸監司。尹宗彦爲忠淸都事。徐直修爲公山判官。李牧永爲龍仁縣監。右賓客單金鍾秀。左副賓客單徐有隣。
정조 10년
大司成前望單子入之。閔鍾顯落點。
정조 10년
趙衍德啓曰。左議政洪樂性又使錄事。來納命召。何以爲之。敢稟。傳曰。捧入。
정조 10년
趙衍德啓曰。卽者義禁府都事來言。判府事徐命善李福源金熤。今方待命於金吾門外云。係是大臣去就。敢啓。傳曰。知道。
정조 10년
權書啓。卽者判中樞府事徐命善李福源金熤入城。待命于金吾矣。臣旣承偕入之命。仍爲隨來之意。敢啓。傳曰。知道。
정조 10년
李敬一。以吏曹言啓曰。今此景慕宮望祭獻官金尙集。移拜承旨。故預差行副司直金頤柱。陞實改付標矣。以其實病。不得出齋云。以行副司直金思穆。改付標以入之意。敢啓。傳曰。如無入徹之疏。無得付標。昨日旣有定式。則此草記。何以來呈。原疏亦何不捧入。捧入承旨及該曹堂上處。委折問啓。可也。
정조 10년
趙衍德啓曰。如無入徹之疏。無得付標。昨日旣有定式。則今此草記。何以來呈。原疏亦何不捧入。捧入承旨及該曹堂上處。委折問啓可也事。命下矣。問于吏曹判書金魯鎭處。則以爲。昨日定式下敎。實未及承聞。而金頤柱則果有實𧏮。無以淸齋云。臨急變通。恐或欠潔。故不得已草記。而臣之矇然不察之失。不勝惶恐云。問于同副承旨李敬一處。則以爲昨日以祭官付標事。旣承定式之下敎。而吏曹草記來呈之時。矇未覺得。循例捧入。不察之罪。在所難免。惶恐待罪云矣。敢啓。傳曰。知道。承旨則勿待罪。
정조 10년
李敬一。以吏曹言啓曰。今此宗廟望祭永寧殿告由祭大祝。以前校理李東稷。前掌令沈鏗。前正言朴宗正塡差。而時無職名。竝令該曹口傳付軍職。何如。傳曰。允。
정조 10년
李敬一。以吏批言啓曰。左議政洪樂性免相事。命下矣。當爲置處。而方在臺啓中。不敢循例擧行之意。敢啓。傳曰。知道。
정조 10년
以校理洪義浩。副修撰金履翼牌不進罷職傳旨。傳于李敬一曰。只推。
정조 10년
李敬一。以弘文館言啓曰。本館上番。連日姑陞入直。事甚未安。校理洪義浩。副修撰金履翼。旣有只推之命。竝卽牌招。以爲推移入直之地。何如。傳曰。允。
정조 10년
李敬一。以弘文館言啓曰。本館上番。連日姑陞入直。事甚未安。校理洪義浩。旣有只推之命。卽爲牌招入直。修撰李尙度。疏批已下。副修撰金履翼。連呈辭單。不爲行公。竝卽牌招察任。何如。傳曰。允。
정조 10년
李敬一。以義禁府言啓曰。黑山島前別將許錡。本道陸地定配事。承傳啓下矣。許錡全羅道興陽縣定配。而以承傳內辭意。具罪目。依例發遣府羅將。交代後。報捉押送于配所。何如。傳曰。分付道臣。以吳在文拿來羅將擧行後。在文拿來。可也。
정조 10년
李敬一。以義禁府言啓曰。羅州前牧使吳在文。令該府拿問嚴處事。傳旨啓下矣。吳在文時在任所云。依例發遣府羅將拿來。何如。傳曰。允。
정조 10년
統制使狀啓。海毒熾盛。生熟鰒進上。不得循例封進。惶恐待罪事。傳于趙衍德曰。勿待罪事。回諭。
정조 10년
大司諫朴天行。司諫李濟萬。持平宋煥德啓曰。臣等俱以無似。忝叨匪據。方當鞫事纔了。大論新發。固宜鎭日詣臺。仰冀孚格。而適因病故之難强。不免呈告而占便。伏地惶隕。譴何是俟。朝伏見傳敎下者。辭旨鄭重。旣責以欠誠。聖度寬大。只施以問備。臣等聚首慙恧。惶汗浹背。臣等不誠之責。溺職之罪。何敢自解於聖敎之下乎。臣等宜卽引避。而旣已傳啓之故。今始來避。所失尤大。以此以彼。豈敢一刻冒據於臺次乎。請命遞斥臣等之職。答曰。諸臺豈有一時有病之理乎。勿辭。
정조 10년
掌令洪樂恒啓曰。臣人器言議。固不合於淸朝耳目之任。而千萬不自意。柏府除命。忽下於推鞫纔撤之際。義重沐浴。章皇出肅。故紙新啓。纔已隨參。而至於委官臣洪樂性。則與臣爲同堂之親。發啓之時。旣不得同參。則今日亦不可循例詣臺者此也。前後諸臣之如此情勢。均蒙體諒。故臣亦果爲呈告矣。卽伏見請牌之批。責敎截嚴。繼有重推之命。臣滿心惶懍。無地自容。以此以彼。臣何敢一刻晏然於臺次乎。請命遞斥臣職。答曰。勿辭。右承旨徐龍輔啓曰。掌令洪樂恒。再啓煩瀆。退待物論矣。傳曰。知道。
정조 10년
大司諫朴天行。司諫李濟萬。持平宋煥德。修撰朴基正李尙度。副修撰趙雲紀啓曰。請黜置罪人鄭致達妻。亟令王府。快正典刑。以洩神人之憤。請物故罪人德相。亟施孥籍之典。請還寢黑山島圍籬安置罪人龜柱。羅州牧定配之命。仍令王府。設鞫嚴問。快正王法。今番鞫獄之漏。實是自有以來所未有者也。噫嘻。痛矣。眞贓旣發。凶書端緖。若可以鉤覈。而德夏之兇獰。雖曰抵賴。守敬之援告。不啻明白。則其在治獄之道。政宜反復鉤問。到底窮覈。以爲打破窩窟。永拔禍源之圖。而設鞫三朔。罪人未得。已非體國之義。而分等之聖敎。雖出於鎭安之意。議啓之輕遽。大失按獄之體。論獄之體。論以國體。決不可以大官。有所參恕。請按獄委官左議政洪樂性。姑先削奪官爵。門外出送。答曰。不允。新啓事。免相之命。出於存國體嚴鞫事。伸公議。重廉防之意也。止此可矣。速停此啓。更勿煩瀆。
정조 10년
大司諫朴天行。司諫李濟萬。掌令洪樂恒。持平宋煥德啓曰。請養遂。竝令王府。設鞫嚴問。還寢會遂絶島定配之命。仍令王府。設鞫得情。請還寢李觀源定配之命。更令王府。設鞫得情。請物故罪人啓能。亟施孥籍之典。請令王府。一依古典。趾賊等凶種之年未滿者。待其稍長。卽施邦刑。俾絶凶逆。易種養禍之患。請亟寢煥億島配之命。仍令王府。加刑得情。快施王章。請物故罪人衡。亟命王府。施以孥戮之典。請梟示罪人炯采。亟命王府。快施好戮之典。請正刑罪人福榮。亟令王府。快施孥戮之典。請亟令王府。夏賊之親屬奴傔及連伊夫妻。竝嚴加鞫問。亟寢夏賊子女待年用法之命。大逆不道罪人斗恭親屬應坐之類。一依适雲例擧行。英材斗恒。更令王府。設鞫嚴問。期於得情。快正典刑。答曰。不允。
정조 10년
掌令洪樂恒。持平宋煥德啓曰。請大靜縣爲奴罪人金壽賢。依律處斷。請興陽縣爲奴罪人河翼龍。亟令王府。設鞫得情。快正王法。請新智島荐棘罪人瑩中。設鞫嚴問。快施當律。請物故罪人國榮。亟施孥籍之典。請尹得孚嚴鞫得情。請亟寢煥九島配之命。卽令王府。拿來嚴鞫。快正典刑。請還寢李魯春絶島安置之命。亟令王府。設鞫嚴問。期於得情。請物故罪人德夏。亟施孥籍之典。請亟寢文載質李昌順李昌京宋斗一金命卜洪達洙等酌處之命。仍令王府。設鞫嚴問。鉤得根因。快正王法。答曰。不允。
정조 10년
大司諫朴天行。司諫李濟萬啓曰。請大靜縣爲奴罪人金壽賢。更令王府。設鞫嚴問。依律處斷。請爲奴罪人河翼龍。亟命王府。設鞫得情。快正王法。請金甲島爲奴罪人克觀。古今島爲奴罪人克泰。泗川縣定配罪人萬赫。更令王府。嚴鞫得情。快正王法。請恒善支屬。亟命散配。時謙兄弟。竝投絶島。以嚴隄防。請荐棘罪人瑩中。亟令王府。設鞫嚴問。快施當律。請巨濟府絶島安置罪人朴宗集。亟令王府。拿鞫得情。施以當律。請逆賊尙魯。亟施孥戮之典。請物故罪人國榮。亟施孥籍之典。請爲奴罪人夢獜。定配罪人崔鍾岳。放送罪人鄭聖休。亟令王府。更爲設鞫。期於得情。各施當律。請尹得孚。亟令王府。嚴鞫得情。請李光殷。設鞫嚴問。期於得情。施以當律。請渭原郡定配罪人炯魯。亟寢發配之命。仍令王府。設鞫得情。快正王法。請還寢煥程煥九島配之命。仍令王府。竝爲拿來。嚴訊取服。各施當律。請亟寢李魯春島配之命。仍令王府。設鞫嚴問。期於得情。請物故罪人德夏。亟施孥籍之典。請亟寢文載質李昌順李昌京宋斗一金命卜洪達洙等酌處之命。仍令王府。設鞫嚴問。期於得情。鉤得根因。快正王法。請還發配所罪人宋迪中。依前嚴囚。以待結末。今番逆獄。實是前古之所無。鉤覈疎虞。收殺之徑遽。亦是自有鞫獄所未有者也。眞贓旣得。端緖已露。分等議啓之命。雖出於我聖上好生之德。爲獄官者。惟當反復爭難。務積誠意。期於窮脫乃已。而無難奉承。旋卽收殺。政使鞫事顚倒。窩窟未破。雖緣德賊之不卽輸款。揆以獄體。有難曲恕。則前後按獄之臣。不可譴罷而止。請前後按獄金吾堂上。竝施削黜之典。答曰。不允。金吾諸堂事。依啓。
정조 10년
判府事徐命善李福源金熤等疏曰。伏以。鞫獄。所以治惡逆也。此而不嚴。則王章弛矣。臣分隳矣。其爲罪。當如何哉。金吾諸臣。尙有其責。況身爲大臣。而摠獄官主鞫事者哉。又況今番逆獄。往牒所無。其情則至凶悖也。其跡則大彰露也。臣等之受命按獄。三朔于玆。諸囚之訊覈辨質。不煩稟啓。一許便宜。委寄之隆。又何如也。而乃不能覈出根柢。打破窩窟。畢竟致辟。不過守臣之最初捉得一二無賴漢而已。獄情之漫漶。國體之虧損。已無餘地。而徒令緹騎織路。桁楊滿獄。下致中外之繹騷。上貽九重之憂憫。於是乎。臣等之罪。萬死而不足贖矣。三司送發。公議可見。爲法受罪。誠所甘心。而泥首金吾。嚴誅不加。逬出都門。溫諭荐降。進不能仰承恩命。退不能遄伏常典。情窮勢蹙。置身無地。至於越職損體之敎。臣等愚迷。實有所不敢曉者。臣等竝受明命。聯參鞫坐。問目議啓。靡不共商。職名雖有時原。藏否宜無異同。且禁堂之所擧行。卽臣等之所指揮。而禁堂則被勘。臣等則晏然。又從以爲之說曰。我非時任也。又非禁堂也。鞫事非我參涉。合啓無我姓名。人言何足爲嫌。處義何必與同云爾。則天下寧有是哉。夜下批旨。萬萬非臣子所敢承聞者。急於待命。顚倒進伏於獄門之外。而緣臣等不忠無狀。以致王言不重。國體不尊。此又臣等罔赦之罪也。抑臣等區區去就。縱不足恤。而淸朝四維。大關治化。臣僚進退。亦非細事。一邊大論方張。聲罪狼藉。一邊揚揚入城。自同無故。時任蒼黃去國。原任冒沒歸第。則道路之駭惑。輿儓之嗤點。其將何辭而自解乎。殿下不知臣等之不肖。置之崇班。假以優禮。指導之恩。陶鎔之澤。委曲隆摯。如天地父母。而今乃使之怵迫威命。放倒身名。甘自歸於忘廉冒恥之鄙夫。重得罪於秉義守法之君子。是豈我聖上終始生成前後庇覆之至意也哉。今則進旣無路。退亦無說。究竟收拾。罔知爲計。惟有速賜處分。削臣等職名。勘臣等罪負。然後朝家處置。稍得正當。臣等擧措。稍可彌縫。亦庶幾有補於聖主禮使臣工之德。玆敢竊附古人獄中上書之義。唐突鳴號於紸纊之下。伏乞聖慈。哀憐而垂察焉。答曰。省疏具悉卿等之懇。卿等又何有此聯疏之擧耶。原任之參鞫。卽不過近來謬例。雖以時任言之。鼎席俱備。則只委官一員進去。如試場命官然。考之本府掌。故可以知耳。如是而卿等隨衆處義。誠莫曉其所以。卿等雖以譴罰。義難獨免爲說。按獄之時任。罪止免相。況如卿等之職在西樞者。當施甚般勘科乎。由前由後。卿等之言。益見其節節矛盾。卿等更勿困予。卽爲安心還第。仍傳于徐龍輔曰。此批答。偕來承旨傳諭。見今夜漏已深。又將以此應接。不得穩攝。又不得就寢。此果何等貌樣。大臣之如是逡巡。特不過畏公議也。伸私分也。使予病不攝。夜不寢。以至於失睡添證。則爲大臣。反恐私分未伸。而公議政畏。大臣獨不念此箇事理乎。第令偕來承旨。兼傳此意。
정조 10년
右副承旨徐龍輔疏曰。伏以。臣卽伏見執義李思祚疏本。則以今番參鞫諸臺之漫不可否。聲罪旣嚴。論勘甚重。前後諸臺。至請譴削。臣亦初頭參鞫諸臺中一人也。夫鞫獄事體。何等重大。而臣居執法之列。初不能隨事爭難。終未免伈泄。以致獄情未覈。公義峻發。臣之溺職。於是益著。自顧慙惶。無地自容。玆敢露章自列。徑出禁扃。伏乞勘臣不職之罪。使獄體重而臺論伸焉。兼治臣擅離之罪。以肅朝綱焉。答曰。省疏具悉。所謂人言。不滿一哂。爾其勿辭察職。
정조 10년
副司直金頤柱疏曰。伏以。臣自月前。重得風痺之症。肩臂疼痛。轉成不遂。雜試湯焫。苦未收效。委頓床席。轉側須人。向來柏府之違傲。誠出於萬不獲已。而慢蹇之罪。合被嚴誅。幸荷天地曲諒之德。雖蒙恩遞。病裏惶蹙。直欲無生。近又別症添生。自腰以下。忽有浮氣。日甚一日。便作籧篨。終晝達夜。百方薰洗。種種醜穢之狀。不敢仰瀆於崇聽。而此際見差景慕宮望祭獻官。奔走將事。固無其望。而潔身淸齋。尤非可論。玆敢疾聲仰籲於仁覆之下。伏乞亟賜變通。仍治臣瀆擾之罪。千萬幸甚。答曰。省疏具悉。卿其勿辭調理。